Keagan Rossouw (11) sterf: ‘Hy was ŉ vegtertjie’Keagan Rossouw was ‘n aanhanger van Afrikaanse musiek en het graag self gesing. Foto: Manie Jackson se Facebook-blad. Medelye en huldeblyke stroom in vir die 11-jarige Keagan Rossouw (11) nadat hy in die vroeë oggendure oorlede is. Die Afrikaanse minnesanger, Manie Jackson, het op sy Facebook-blad ŉ amptelike aankondiging oor Keagan se afsterwe gemaak. Volgens Jackson het Keagan se pa hom reeds 04:20 Vrydagoggend geskakel om dié hartseer nuus te deel. “My hart is stukkend om hierdie aankondiging te maak. Klein Keagan, my maatjie, is vanoggend oorlede. Ek het toestemming ontvang om dit bekend te maak. Baie sterkte aan sy ouers, sy sussie en ook die familie en vriende. Dankie my seun dat jy deel was van lewe,” lui Jackson se inskrywing op sy Facebook-blad. “Ek het hom altyd my klein dapper soldaatjie genoem. Hy was ŉ regte klein go-getter en het selfs al sy eie kinderboekie geskryf. En dan het hy nog gesing ook!” het ŉ hartseer Jackson aan Maroela Media gesê. Volgens hom het dié liefdevolle kind met oorgawe en vreugde gelewe te midde van die uitdagings wat Fanconi se sindroom in sy jong lewe veroorsaak het. Rossouw is sonder gehoorkanale gebore en het ŉ gehoortoestel op sy kop gedra wat hom in staat gestel het om te hoor en te kan sing. Hy is sonder ŉ radius in sy een arm gebore wat daartoe gelei het dat sy arm baie krom was. Sy slukderm was ook aan sy longe gekoppel, wat veroorsaak het dat hy tot op vyfjarige ouderdom met ŉ voedingsbuis gevoer is. Hy was chronies op medikasie en het gereeld bloedoortappings ontvang. Volgens Jackson het dokters Keagan se lewensverwagting tot op 12 jaar geskat, maar hy voel alles het steeds te vinnig gebeur. Keagan het vroeër vandeesmaand saam met Jackson in sy tuisdorp Rustenburg gesing. “Ons het nog sy gunstelinge ‘Die hemel weet’ en ‘Donker hart’ gesing. Ons het altyd die oggend na my optredes in Rustenburg gaan brekfis eet en hy het nog ŉ hoenderkuikentjie vir my belowe wat hy grootgemaak het.” Keagan het ŉ bakterie opgetel en is Donderdagaand van Rustenburg na ŉ hoësorgeenheid in Pretoria gehaas. Sy hartjie het egter vroeg vanoggend gaan staan. “Keagan se pa het altyd gesê ek is sy ander pa en hy was my held. Sy pa het vanoggend saam met my gewonder wie gaan hom nou in die aand ŉ nagsoen gee.” CO Productions het ook hulde aan Keagan Rossouw gebring en ‘n foto van hom saam met Robbie Wessels geplaas. Foto: Twitter.com Dié klein vegtertjie het op agtjarige ouderdom diep in Suid-Afrikaanse gehore se harte gekruip toe hy in Desember 2016 saam met Jackson die liedjie “Die hemel weet” opgeneem het. Die opname was deel van ŉ versameling van al Jackson se musiekvideo’s wat op ŉ DVD uitgereik is. Die tantieme van hulle duet is gebruik om te help om Rossouw se mediese koste te dek. Nadat Jackson en Rossouw saam gesing het, het Adam Tas se vrou, wat gehelp het om die musiekvideo te vervaardig, vir Keagan gevra waar hy sy mooi stem gekry het. Hy met sy vinger na bo gewys en gesê van die Here af. Keagan het gesing vandat hy drie jaar oud is en aanvanklik het hy net vir sy ouers, Stefan en Chantel, opgetree. Op vyfjarige ouderdom het hy begin optree en van sy gunstelingliedjies op feeste en by skole, kerke en ouetehuise gesing. Dit was dan ook dikwels Jackson se liedjies wat hy hier gesing het. Volgens Jackson was daar nog planne dat Keagan volgende jaar, met sy gesin se toestemming en as sy gesondheid dit sou toelaat, saam met hom in die Kaap ŉ reeks optredes sou doen.